b'\n_START_ARTICLE_\nIvan Lavren\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8danem \xc5\xa1tudiju bogoslovja in ma\xc5\xa1ni\xc5\xa1kem posve\xc4\x8denju je od 1882 kot kaplan slu\xc5\xbeboval v Logatcu, Postojni, Cerkljah na Gorenjskem in Kranju. Od maja 1892 do maja 1895 je bil \xc5\xbeupnik v Bo\xc5\xa1tanju, nato do junija 1902 v dekan v \xc5\xa0martnem pri Litiji, kjer je zgradil veliko novo cerkev in \xc5\xbeupni\xc5\xa1\xc4\x8de, od junija 1902 pa do smrti pa je bil \xc5\xbeupnik v Kamniku. Tu je znotraj in zunaj obnovil \xc5\xbeupnijsko cerkev Marijinega brezmade\xc5\xbenega spo\xc4\x8detja na \xc5\xa0utni, ustanovil dru\xc5\xa1tvo Kamni\xc5\xa1ki dom, Hranilnico in posojilnico in bil zelo aktiven ob\xc4\x8dinski odbornik. Od leta 1908 do 1918 je bil de\xc5\xbeelni poslanec izvoljen v splo\xc5\xa1ni kuriji v Kranjski de\xc5\xbeelni zbor. Za zasluge ga je \xc5\xa1kof ljubljanske \xc5\xa1kofije Anton Bonaventura Jegli\xc4\x8d imenoval za \xc4\x8dastnega kanonika ljubljanskega stolnega kapitlja. V mlaj\xc5\xa1ih letih je objavil ve\xc4\x8d zgodovinskih spisov: Kr\xc5\xa1\xc4\x8danstvo pri Slovencih do Cirila in Metoda (Kmetijske in rokodelske novice, 1881; v nadaljevanju N); Brata solunska in Slovenci (N, 1881); Rimska stolica za\xc5\xa1\xc4\x8ditnica blagovestnikov slovenskih v boju z nem\xc5\xa1kimi \xc5\xa1kofi (N, 1881); A. A. Wolf (N, 1882); Jurij Grabrijan (N, 1882); Tiso\xc4\x8dletnica smrti pape\xc5\xbea Janeza VIII. (N, 1882); Govor za 125-letnico rojstva Valentina Vodnika (N, 1883). Kasneje je v Ljubljanskem \xc5\xa1kofovskem listu objavil ve\xc4\x8d \xc4\x8dlankov: Duhovnik v krajnem in okrajnem \xc5\xa1olskem odboru (1903); Duhovno pastirovanje po mestih in trgih (1907); Navodilo k napovedi pristojbinskega namestka (1911); Navodilo za promemorijo ob kanoni\xc4\x8dni vizitaciji (1911); Varstvo mladoletnih otrok (1916). Ve\xc4\x8d \xc4\x8dlankov je objavil tudi v listu Cerkveni glasnik.'